

14

PATVIRTINTA
Šakių rajono savivaldybės tarybos 
2025 m. balandžio 18 d. sprendimu Nr. T-

ŠAKIŲ RAJONO SINTAUTŲ PAGRINDINĖS MOKYKLOS NUOSTATAI

I SKYRIUS
BENDROSIOS NUOSTATOS

1. Švietimo įstaigos pavadinimas: Šakių rajono Sintautų pagrindinė mokykla. Sutrumpintas pavadinimas: Šakių r. Sintautų pagrindinė mokykla. Sintautų pagrindinė mokykla įregistruota Juridinių asmenų registre kodas 190821663.  
 	2. Įsteigimo data: 1839 metai. 1945 m. įsteigta progimnazija, 1949 m. reorganizuota į septynmetę Sintautų pagrindinę mokyklą. Nuo 1952 m. Sintautų vidurinė mokykla, 2001 m. reorganizuota į Sintautų pagrindinę mokyklą.
	3. Veiklos pradžia: 1839 metai.
	4. Adresas: P. Vaičaičio g. 20, Sintautai,  LT-71336, Šakių rajono savivaldybė.
5. Teisinė forma ir priklausomybė – Šakių rajono savivaldybės biudžetinė įstaiga.
Savininkė – Šakių rajono savivaldybė, kodas 111105021, Bažnyčios g. 4, LT-71115 Šakiai. Mokyklos savininko teises ir pareigas įgyvendinanti institucija – Šakių rajono savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos Savivaldybės taryba nėra perdavusi Savivaldybės merui).
6. Švietimo įstaigos grupė – bendrojo ugdymo mokykla; neformalusis vaikų ir suaugusiųjų švietimas; kultūrinė veikla.
7. Švietimo įstaigos tipas – pagrindinė mokykla, paskirtis – pagrindinės mokyklos tipo mokykla. 
7.1. Sintautų pagrindinės mokyklos pagrindinė paskirtis – pagrindinės mokyklos tipo mokykla. Kita paskirtis – ikimokyklinio ugdymo grupės įstaiga. Mokykloje vykdomos ir kitos neformaliojo vaikų švietimo ugdymo programos, sudaromos sąlygos vietos bendruomenei reikalingoms kultūros, sporto, socialinėms ir kitoms paslaugoms teikti.
8. Mokymo (formalaus ir neformalaus ugdymo, švietimo) kalba – lietuvių kalba.
9. Mokymo formos – grupinio, pavienio. Pageidaujantiems sudaromos sąlygos atskirus dalykus mokytis savarankiškai. Ligos atveju, esant GKK pažymai, – mokoma namuose. Esant bendruomenės susitarimui ar aplinkybėms, keliančioms pavojų mokinių sveikatai ar gyvybei, vykdomas mokymas nuotoliniu ugdymo proceso organizavimo būdu.
10. Pagrindinės veiklos rūšys:
10.1. Švietimas, kodas 85:
10.1.1. pagrindinis mokymas, kodas 85.31.10.
10.1.2. pradinis mokymas, kodas 85. 20.
10.1.3. priešmokyklinis ugdymas, kodas 85.10.20.
10.1.4. ikimokyklinis ugdymas, kodas 85.10.10.
10.1.5. kitas mokymas, kodas 85.5.
10.1.6. kitas, niekur nepriskirtas, švietimas, kodas 85.59.
10.1.7. švietimui būdingų paslaugų veikla, kodas 85.60.
10.1.8. nuosavo ar nuomojamo nekilnojamojo turto nuoma ir eksploatavimas, kodas 68.20.
11. Mokykla vykdo ikimokyklinio, priešmokyklinio, pradinio, pritaikytą ir individualizuotą pradinio, pritaikytą ir individualizuotą pagrindinio ugdymo programas. 
12. Ugdymo programos, vykdomos kitoje gyvenamojoje vietovėje:
Ikimokyklinis ugdymas, kodas 85.10.10 ir priešmokyklinis ugdymas, kodas 85.10.20 – J. Pikčilingio g. 1, Sintautai, Šakių rajono savivaldybė.
13. Asmens formaliojo ir neformaliojo švietimo būdu įgyti mokymosi pasiekimai įteisinami įstatymų nustatyta tvarka išduotu dokumentu, kurio turinį, formą ir išdavimo tvarką nustato LR Vyriausybė arba jos įgaliota institucija. 
13.1. Mokyklos išduodami mokymosi pasiekimų įteisinimo dokumentai:
13.1.1. baigus pagrindinio ugdymo programą – pagrindinio išsilavinimo pažymėjimas, kodas 2001;
13.1.2. baigus pagrindinio ugdymo programos pirmąją dalį – pažymėjimas, kodas 2058;
13.1.3. baigus individualizuotą pagrindinio ugdymo programą ar pagrindinio specialiojo ugdymo programą – pagrindinio ugdymo pasiekimų pažymėjimas, kodas 2701;
13.1.4. baigus pradinio ugdymo programą – pradinio išsilavinimo pažymėjimas, kodas 1001;
13.1.5. baigus individualizuotą pradinio ugdymo programą ar pradinio specialiojo ugdymo programą – pradinio ugdymo pasiekimų pažymėjimas, kodas 1701;
13.1.6. nebaigus pagrindinio ugdymo programos – mokymosi pasiekimų pažymėjimas, kodas 2055;
14. Mokykla yra viešasis juridinis asmuo, veikiantis kaip biudžetinė įstaiga, turinti savo antspaudą ir sąskaitas Lietuvos Respublikos bankuose. Mokykla yra paramos gavėjas. Mokykla savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Šakių rajono savivaldybės tarybos sprendimais, Šakių rajono savivaldybės administracijos direktoriaus įsakymais, kitais teisės aktais ir šiais Nuostatais. 

II SKYRIUS 
MOKYKLOS TIKSLAI, UŽDAVINIAI IR FUNKCIJOS

		15. TIKSLAI IR UŽDAVINIAI:
15.1. Ugdyti kiekvieno žmogaus vertybines nuostatas, leidžiančias būti (tapti) doru, siekiančiu žinių, savarankišku, atsakingu, patriotiškai nusiteikusiu žmogumi; mokykloje lavinami kiekvieno mokinio svarbūs dabartiniam gyvenimui komunikaciniai gebėjimai, padedama įsisavinti žinių visuomenei būdingą informacinę kultūrą, užtikrinant gimtosios ir užsienio kalbų mokėjimą, informacinį raštingumą, taip pat šiuolaikinę socialinę kompetenciją ir gebėjimus savarankiškai kurti savo gyvenimą.
15.2. Sudaryti sąlygas mokiniams rinktis jų polinkius, gabumus ir siekius atitinkančias ugdymosi galimybes, prireikus padėti motyvuotai keisti pasirinkimą; specialiųjų poreikių turintiems mokiniams gauti reikalingą pedagoginę, psichologinę ir socialinę pagalbą; padėti mokiniui atpažinti kūrybinius gebėjimus ir pagal tai padėti jam pasirinkti tolimesnį mokymąsi profesinei kvalifikacijai ir kompetencijai, atitinkančiai šiuolaikinį kultūros bei technologijų lygį įsigyti; sudaromos sąlygos visiems vietos bendruomenės nariams rinktis jų polinkius, gabumus ir siekius atitinkančias neformaliojo švietimo programas; rinktis naujų kompetencijų ugdymo programas, atitinkančias šiuolaikinį kultūros bei technologijų lygį.
15.3. Sudaryti sąlygas įgyti demokratijos tradicijas įkūnijančius pilietinės bei politinės kultūros pagrindus, išplėtoti gebėjimus ir patirtį, būtinus asmeniui, kaip kompetentingam Lietuvos piliečiui, Europinės ir pasaulinės bendrijos daugiakultūrės visuomenės nariui.
15.4. Skatinti lygybę ir solidarumą su žmonėmis, turinčiais skirtingų gebėjimų, kitokių socialinių galimybių nei dauguma, siekiama socialinio solidarumo, mokoma teikti socialinę paramą artimiesiems, skatinti savanorystę įvairiose veiklos srityse.
15.5. Sudaryti sąlygas, kad pagrindinis išsilavinimas būtų prieinamas kuo platesniam jaunuolių ratui, plėsti mokymosi galimybes, ugdyti mokymosi visą gyvenimą nuostatas.
15.6. Puoselėti tautos, krašto kultūros tęstinumą, jos tapatybės išsaugojimą, nuolatinį jos vertybių kūrimą; perteikti tautinės ir etninės kultūros pagrindus, tradicijas ir vertybes; Sintautų pagrindinės mokyklos aplinkoje kurti krašto atvirumo ir dialogiškumo aplinką. 
15.7. Organizuoti bibliotekinį ir informacinį aptarnavimą, tenkinantį mokinių ir kitų bendruomenės narių poreikius. 
15.8. Plėtoti kultūrinę, šviečiamąją, edukacinę ir informacinę veiklą, inicijuoti, rengti ir įgyvendinti kultūros bei meno, socialinius projektus, tenkinti viešuosius socialinius ir kultūrinius bendruomenės poreikius veikiant socialinėje, kultūros, švietimo bei sporto srityse ir teikiant šių sričių paslaugas visuomenės nariams.
15.9. Sudaryti sąlygas suaugusiems asmenims tenkinti pažinimo, saviraiškos poreikius, užsiimti sportine veikla bei turiningai leisti laisvalaikį.
15.10. Stiprinti mokyklą kaip vietos bendruomenės švietimo, kultūros ir socialinių paslaugų, tradicijų bei vertybinių nuostatų formavimo židinį.
		16. FUNKCIJOS:
16.1. mokyklos kontekste formuojamas ir įgyvendinamas ugdymo turinys pagal Švietimo, mokslo ir sporto ministerijos patvirtintus bendruosius arba jos nustatyta tvarka suderintus individualius ugdymo planus ir bendrąsias programas, organizuojamas ugdymas pagal mokinių poreikius, derinamas ugdymo turinys siūlant ir taikant skirtingus mokymo(si) būdus ir tempą.
16.2. Formuojamas ir įgyvendinamas ugdymo turinys atspindi pagrindines regiono švietimo nuostatas, individualius mokymosi tikslus, vaikų ir jų tėvų (globėjų) poreikius.
16.3. Teikiamas ikimokyklinis ir priešmokyklinis ugdymas, bendrasis pradinis ir pagrindinis išsilavinimas. Kuriama ir įgyvendinama darbo sistema, palanki mokinių mokymuisi, palanki itin gabių mokinių ir mokinių, turinčių mokymosi problemų ir specialiųjų ugdymosi poreikių, mokymuisi:
16.3.l. mokykla individualizuoja ugdymo programas skirtingų gebėjimų mokiniams;
16.3.2. siūlo ir taiko įvairius mokymo(si) būdus, kad mokiniai pasiektų valstybinių išsilavinimo standartų nustatytus pasiekimų lygmenis;
16.3.3. organizuoja papildomą ugdymą, integruodama jį su bendruoju lavinimu;
16.3.4. teikia specialiąją pedagoginę pagalbą specialiųjų poreikių vaikams, organizuoja specialiųjų poreikių vaikų ugdymą bendrosiose ikimokyklinio ir priešmokyklinio ugdymo, pradinėse ir vyresnėse klasėse, pripažindama jų gebėjimus ir potencines galias;
16.3.5. esant poreikiui ir steigėjui leidus gali organizuoti išlyginamųjų klasių ar grupių darbą, vaikų dienos centro veiklą;
16.3.6. kuria ir įgyvendina projektus gabių mokinių mokymui(si), jų gebėjimų tobulinimui; 
16.3.7. kuria ir taiko bendriesiems ugdymo tikslams ir Sintautų pagrindinės mokyklos ugdymo tikslams atliepiančius vertinimo modelius.
16.4. Kuriama tinkama mokymo(si) aplinka – higieninės, materialinės, pedagoginės ir psichologinės sąlygos, laiduojančios psichinį bei fizinį vaikų saugumą ir asmenybės vystymąsi. 
16.5. Vykdomas pagrindinės mokyklos baigimo žinių patikrinimas, organizuojamas ugdymo procesas pagal mokslo metus (mokslo metų pradžia rugsėjo 1 d.).
16.6. Sudaromos sąlygos mokiniams burtis į vaikų ir jaunimo organizacijas, kurių veikla kuria aplinką dorovinei, pilietinei, kultūrinei, fizinei bei socialinei brandai; sudaro sąlygas lavintis saviugdos ir saviraiškos būreliuose, dalyvauti visuomenės gyvenime, taikiuose susirinkimuose, kurių veikla neprieštarauja Lietuvos Respublikos įstatymams.
16.7. Kuriamos ir vykdomos prevencinės programos. Inicijuojama socialinė parama socialiai remtiniems moksleiviams, vykdomos minimalios vaiko priežiūros programos, teikiamos bendrosios socialinės paslaugos (informavimo, konsultavimo, tarpininkavimo, atstovavimo ir kitos socialinės paslaugos).
16.8. Inicijuojamos, kuriamos ir vykdomos neformalaus švietimo programos vaikams ir suaugusiesiems, skatinamos mokymosi visą gyvenimą iniciatyvos.
16.9. Organizuojama kultūrinė, šviečiamoji, edukacinė ir informacinė veikla, rengiami ir įgyvendinami kultūros bei meno, socialiniai projektai, ieškoma rėmėjų projektams įgyvendinti.
16.10. Organizuojama bibliotekos veikla.
16.11. Sudaromos sąlygos užsiiminėti kūno kultūra, vykdomos sveikos gyvensenos programos.
16.12. Organizuojamas vaikų ir mokinių maitinimas ir pavėžėjimas.
16.13. Teikiamos kitos su švietimu ir kultūrine veikla susijusios paslaugos.
16.14. Nustatoma veiklos įsivertinimo sistema ir atliekamas auditas.

MOKINIŲ PRIĖMIMAS, PERĖJIMAS Į KITĄ MOKYKLĄ

17. Priėmimo į mokyklą tvarką nustato Šakių rajono savivaldybės taryba, vadovaudamasi  patvirtintais bendraisiais priėmimo kriterijais.  	

III SKYRIUS
MOKYKLOS TEISĖS IR PAREIGOS

18. Mokykla, įgyvendindama iškeltus tikslus ir jai pavestus uždavinius, atlikdama jai priskirtas funkcijas, turi teisę: 
18.1. parinkti mokymo(-si) metodus, formas;
18.2. kurti naujus mokymo ir mokymosi modelius, užtikrinančius kokybišką išsilavinimą;
18.3. bendradarbiauti su mokyklos veiklai įtakos turinčiais fiziniais ir juridiniais asmenimis;
18.4. Lietuvos Respublikos švietimo, mokslo ir sporto ministro nustatyta tvarka vykdyti šalies ir tarptautinius švietimo projektus;
18.5. įstatymų nustatyta tvarka stoti ir jungtis į asociacijas, dalyvauti jų veikloje;
18.6. gauti paramą Lietuvos Respublikos labdaros ir paramos įstatymo nustatyta tvarka;
18.7. teikti atlygintinas paslaugas, kurių kainas tvirtina  mokyklos savininko teises ir pareigas įgyvendinanti institucija;
18.8. sudaryti sutartis su juridiniais ir fiziniais asmenimis dėl paslaugų teikimo, patalpų nuomos;
18.9. įvertinti vietos bendruomenės poreikius ir teikti analizės išvadas bei pasiūlymus Šakių rajono savivaldybės administracijai;
18.10. kreiptis į Šakių rajono savivaldybės tarybą dėl mokyklos nuostatų papildymo ir pakeitimo.
19. Mokyklos pareigos: 
19.1. užtikrinti kokybišką ikimokyklinio, priešmokyklinio, pradinio ir pagrindinio ugdymo programų vykdymą;
19.2. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, atvirumą vietos bendruomenei, mokymo ir kitų sutarčių sudarymą ir įsipareigojimų vykdymą; 
19.3. užtikrinti veiksmingą vaiko minimalios priežiūros priemonių įgyvendinimą;
19.4. viešai skelbti informaciją apie mokyklos veiklą;
19.5. suprantamai ir aiškiai, taisyklinga lietuvių kalba perteikti ugdymo turinį, kai teisės aktais nustatyta, kad atitinkamas ugdymo turinys perteikiamas lietuvių kalba;
19.6. sudaryti higienos normas atitinkančias ugdymo sąlygas; 
19.7. turėti kitų teisių ir pareigų, jeigu jos neprieštarauja Lietuvos Respublikos įstatymams, Lietuvos Respublikos Vyriausybės nutarimams ir kitiems teisės aktams.

IV SKYRIUS 
MOKYKLOS VEIKLOS ORGANIZAVIMAS IR VALDYMAS

20. Mokyklos veiklos teisinis pagrindas:
20.1. direktoriaus patvirtintas strateginis planas, kuriam yra pritarusi mokyklos taryba, savininko teises ir pareigas įgyvendinančioji institucija, savivaldybės vykdomoji institucija arba jo įgaliotas asmuo;
20.2. direktoriaus patvirtintas metinis veiklos planas, kuriam yra pritarusi mokyklos taryba;
20.3. direktoriaus patvirtintas ugdymo planas, kuris yra suderintas su mokyklos taryba, savivaldybės vykdomąja institucija ar jos įgaliotu savivaldybės administracijos direktoriumi;
20.4. direktoriaus patvirtinta ikimokyklinio ugdymo programa, kuriai yra pritarusi  mokyklos taryba;
20.5. aktuali Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymo Nr. V-1269 „Dėl priešmokyklinio, pradinio, pagrindinio ir vidurinio ugdymo bendrųjų programų patvirtinimo“ redakcija; 
21. Sintautų pagrindinei mokyklai vadovauja direktorius, kurį į pareigas skiria bei atleidžia savivaldybės meras įstatymų nustatyta tvarka. Direktorius gali būti atšaukiamas iš pareigų nepasibaigus jo kadencijai mero potvarkiu dėl šių priežasčių:
21.1. praranda nepriekaištingą reputaciją;
21.2. paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas. 
22. Direktorius: 
22.1. nustato mokyklos struktūrą ir darbuotojų pareigybių sąrašą, prieš tai raštu suderinęs su Šakių rajono savivaldybės meru;
22.2. nustato direktoriaus pavaduotojų ugdymui ir ūkio reikalams veiklos sritis; 
22.3. nustatyta tvarka skiria ir atleidžia mokytojus, kitus ugdymo procese dalyvaujančius asmenis ir aptarnaujantį personalą, skatina juos, skiria jiems drausmines nuobaudas, tvirtina jų pareigybių aprašymus; 
22.4. vadovaudamasis Šakių rajono savivaldybės tarybos nustatyta tvarka, priima mokinius ir sudaro mokymo sutartis teisės aktų nustatyta tvarka; 
22.5. vadovaudamasis įstatymais ir kitais teisės aktais, mokyklos tvarkos taisyklėse nustato mokinių teises, pareigas ir atsakomybę;
22.6. suderinęs su mokyklos taryba, tvirtina mokyklos vidaus tvarkos taisykles; 
22.7. sudaro mokiniams ir darbuotojams saugias ir sveikatai nekenksmingas darbo, ugdymo(-si), mokymo(-si) sąlygas;
22.8. vadovauja mokyklos strateginio plano, metinio veiklos plano, švietimo programų rengimui, juos tvirtina, vadovauja jų vykdymui;
22.9. organizuoja ir koordinuoja mokyklos veiklą pavestoms funkcijoms atlikti, uždaviniams įgyvendinti, analizuoja ir vertina mokyklos veiklą, materialinius ir intelektinius išteklius;
22.10. nuolat kontroliuoja, kaip vykdo sutartyse numatytus įsipareigojimus mokytojai, administracijos darbuotojai, pagalbinis personalas, mokiniai ir Sintautų pagrindinės mokyklos partneriai;
22.11. leidžia įsakymus, kontroliuoja jų vykdymą;
22.12. sudaro teisės aktų nustatytas komisijas, darbo grupes; 
22.13. mokyklos vardu sudaro sutartis; 
22.14. organizuoja mokyklos veiklos įsivertinimą;
22.15. organizuoja mokyklos dokumentų saugojimą ir valdymą teisės aktų nustatyta tvarka; 
22.16. atsako už mokyklos finansinę veiklą, svarsto ir priima sprendimus, susijusius su mokyklos lėšų (įskaitant lėšas, skirtas mokyklos darbuotojų darbo užmokesčiui) panaudojimu, taip pat atsako už priešgaisrinę, darbų ir civiline saugą; užtikrina jų optimalų valdymą ir naudojimą; 
22.17. teisės aktų nustatyta tvarka valdo, naudoja, atsako už mokyklos turtą, lėšas ir jais disponuoja, rūpinasi intelektiniais, finansiniais, informaciniais ištekliais, užtikrina jų optimalų valdymą ir naudojimą, užtikrina veiksmingą Sintautų pagrindinės mokyklos vidaus kontrolės sistemos sukūrimą, funkcionavimą ir tobulinimą;
22.18. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją Lietuvos Respublikos švietimo, mokslo ir sporto ministro nustatyta tvarka; 
22.19. inicijuoja mokyklos savivaldos institucijų sudarymą ir skatina jų veiklą;
22.20. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos skyriais ir kitomis institucijomis, dirbančiomis vaiko teisių apsaugos srityje;
22.21. kartu su mokyklos taryba sprendžia, ar leisti ant įstaigos pastatų ar jos teritorijoje statyti judriojo (mobiliojo) ryšio stotis  įstatymų nustatyta tvarka.
22.22. sudaro mokyklos Vaiko gerovės komisiją ir tvirtina jos darbo reglamentą;
22.23. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą; 
22.24. vykdo Lietuvos Respublikos vaiko minimalios ir vidutinės priežiūros įstatyme nurodytus įgaliojimus;
22.25. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;
22.26. atstovauja Sintautų pagrindinei mokyklai kitose institucijose; 
22.27. atsako už asmens duomenų teisinę apsaugą, garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;
22.28. vykdo kitas teisės aktuose ir pareigybės aprašyme nustatytas funkcijas;
22.29. atsako už Lietuvos Respublikos įstatymų ir kitų teisės aktų laikymąsi mokykloje, demokratinį mokyklos valdymą, informacijos skelbimą, bendruomenės narių informavimą, tinkamą funkcijų atlikimą, bendradarbiavimu grįstus santykius, mokytojo etikos normų laikymąsi, skaidriai priimamus sprendimus, sveiką, saugią, užkertančią kelią bet kokioms smurto, prievartos apraiškoms bei žalingiems įpročiams aplinką, nustatytų mokyklos tikslo ir uždavinių įgyvendinimą, mokyklos veiklos rezultatus. 
22.30. kiekvienais metais teikia švietimo įstaigos bendruomenei ir mokyklos tarybai svarstyti bei viešai paskelbia savo metų veiklos ataskaitą. Vadovo metų veiklos ataskaitos struktūrą ir reikalavimus nustato švietimo, mokslo ir sporto ministras.
23. Ugdymo turinio formavimo ir ugdymo proceso organizavimo klausimais mokyklos direktorius gali organizuoti mokytojų ir švietimo pagalbos specialistų pasitarimus.
24. Direktoriaus pareigas, kai jo nėra mokykloje dėl ligos, atostogų ir kt. priežasčių, eina mokyklos direktoriaus pavaduotojas ugdymui arba pavaduotojas ūkio reikalams. Jiems negalint, jas atlieka kitas asmuo teisės aktų nustatyta tvarka.
	25. Įstaigos metodinę veiklą organizuoja mokytojų taryba.
	26.  Mokytojų tarybos veiklą bei metodinę veiklą kuruoja direktoriaus pavaduotoja ugdymui.


V SKYRIUS
SINTAUTŲ PAGRINDINĖS MOKYKLOS SAVIVALDA

27. Sintautų pagrindinės mokyklos taryba (toliau – Taryba) yra aukščiausia mokyklos savivaldos institucija svarbiausių mokyklos veiklos uždavinių sprendimui. Taryba atstovauja mokiniams, mokytojams, tėvams (globėjams, rūpintojams) ir vietos bendruomenei, padeda spręsti Sintautų pagrindinei mokyklai aktualius veiklos ir finansavimo klausimus, daro įtaką vadovo priimamiems sprendimams, atlieka visuomeninę mokyklos valdymo priežiūrą. 
28. Taryba sudaroma iš mokinių tėvų (globėjų, rūpintojų), mokytojų, 8–10 klasių mokinių bei vietos bendruomenės atstovų. Tėvus (3) renka visuotiniame mokinių tėvų susirinkime atviru balsavimu balsų dauguma. Mokytojus (3) – mokytojų taryba mokytojų tarybos susirinkime atviru balsavimu, balsų dauguma. 8–10 klasių mokinius (3) renka visuotiniame mokinių susirinkime atviru balsavimu balsų dauguma. Vietos bendruomenės atstovą deleguoja vietos bendruomenė. 
29. Nariai į Tarybą renkami dvejiems metams. Nutrūkus Tarybos nario įgaliojimams pirma laiko, Taryba neperrenkama, bet į jos veiklą įtraukiamas kitas tą bendruomenės grupę atstovaujantis išrinktas narys.
30. Tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių narių balsų dauguma atviru balsavimu. Į Tarybos posėdžius gali būti kviečiami visi Sintautų mokyklos bendruomenės nariai, organizacijų bei įstaigų atstovai be balso teisės.
31. Tarybos pirmininkas renkamas Tarybos posėdyje atviru balsavimu balsų dauguma. Jis kviečia tarybos posėdžius, jiems vadovauja, pasirašo Tarybos posėdžių protokolus. Esant vienodam balsų skaičiui, nutarimą lemia pirmininko balsas. Mokyklos direktorius negali būti mokyklos tarybos pirmininkas.
32. Taryba: 
32.1. teikia pasiūlymus dėl mokyklos strateginių tikslų, uždavinių ir jų įgyvendinimo priemonių;
32.2. pritaria mokyklos strateginiam planui, metiniam veiklos planui, mokyklos darbo tvarkos taisyklėms, kitiems mokyklos veiklą reglamentuojantiems dokumentams, teikiamiems mokyklos direktoriaus, derina mokyklos ugdymo planą; 
32.3. teikia pasiūlymus mokyklos direktoriui dėl Nuostatų pakeitimo ar papildymo, mokyklos vidaus struktūros tobulinimo, pritaria Nuostatų pakeitimams, papildymams, naujai jų redakcijai; 
32.4. susipažįsta ir teikia pasiūlymus mokyklos direktoriui lėšų naudojimo klausimais; 
32.5. susipažįsta su mokyklos veiklos įsivertinimo ataskaita, išklauso metines veiklos ataskaitas ir teikia pasiūlymus mokyklos direktoriui dėl mokyklos veiklos tobulinimo;
32.6. deleguoja atstovus į mokytojų atestacijos ir viešo konkurso laisvai mokyklos direktoriaus vietai užimti komisijas, teikia pasiūlymus atestuojant mokyklos direktorių; 
32.7. teikia pasiūlymus mokyklos direktoriui dėl saugių mokinių ugdymo ir darbo sąlygų sudarymo, talkina formuojant mokyklos materialinius, finansinius ir intelektinius išteklius; 
32.8. svarsto mokyklos direktoriaus teikiamus klausimus. 
33. Tarybos nutarimai yra teisėti, jei jie neprieštarauja Lietuvos Respublikos teisės aktams. Tarybos nutarimus, kurie prieštarauja mokyklos veiklą reglamentuojantiems dokumentams, mokyklos direktorius prašo svarstyti iš naujo.
34. Taryba už savo veiklą vieną kartą per metus atsiskaito mokyklos bendruomenei.
35. Mokytojų taryba – nuolat veikianti mokyklos savivaldos institucija, sprendžianti mokinių ugdymo (-si) rezultatų, ugdymo kokybės gerinimo, pedagoginės veiklos formų ir metodų, mokytojų profesinius ir bendruosius ugdymo klausimus. 
36. Mokytojų taryba analizuoja ugdymo kokybės pokyčius, mokytojų pedagoginę veiklą, renka atstovus į mokyklos tarybą, mokytojų atestacijos komisiją. 
37. Mokytojų tarybą sudaro visuotiniame mokytojų susirinkime išrinkti 7 mokytojai. Į posėdžius gali būti kviečiami ir kiti bendruomenės nariai, tėvai (globėjai, rūpintojai), atstovai iš kitų institucijų.
38. Mokytojų tarybai vadovauja mokytojų tarybos pirmininkas, išrinktas tarybos narių balsų dauguma. Mokytojų tarybos dokumentus tvarko sekretorius, atviru balsavimu balsų dauguma išrenkamas pirmojo posėdžio metu.
39. Mokytojų tarybos posėdžius šaukia Mokytojų tarybos pirmininkas ne rečiau kaip tris kartus per metus. Prireikus gali būti sušauktas neeilinis posėdis. Posėdis yra teisėtas, jei jame dalyvauja ne mažiau kaip du trečdaliai mokytojų tarybos narių. Nutarimai priimami posėdyje dalyvavusių narių balsų dauguma atviru balsavimu. Esant balsų po lygiai, lemiamą balsą turi  Mokytojų tarybos pirmininkas.
40. Mokytojų taryba:
40.1. aptaria praktinius švietimo politikos įgyvendinimo klausimus, svarsto mokinių ugdymo(-si) rezultatus, pedagoginės veiklos tobulinimo būdus, priima nutarimus dėl mokytojų kvalifikacijos tobulinimo ir atestacijos; 
40.2. diskutuoja dėl mokyklos veiklos plano, aptaria ugdymo planų, bendrųjų ugdymo programų įgyvendinimo ir bendrojo išsilavinimo standartų pasiekimo klausimus;
40.3. aptaria skirtingų gebėjimų mokinių ugdymo organizavimo principus, gabių vaikų identifikavimo klausimus, jų ugdymo programas, metodus; 
40.4. aptaria mokinių sveikatos, socialinės paramos, mokymosi, poilsio, mitybos, darbo saugos ir kitus klausimus;
40.5.  nustato mokinių elgesio, žinių, gebėjimų ir įgūdžių vertinimo tvarką.
40.6   svarsto ir teikia mokyklos tarybai pritarti ugdymo planą ir jo įgyvendinimo klausimus bei darbo tvarkos taisykles; 
40.7.   svarsto mokyklos strateginį planą, teikia siūlymus veiklos tobulinimui; 
40.8.  svarsto ugdymo (si), nepamokinės veiklos klausimus, skatina inovacijų paiešką ir gerosios patirties sklaidą; 
40.9.    priima sprendimus dėl mokinių kėlimo į aukštesnę klasę; 
40.10.  nustato mokyklos  metodinės veiklos prioritetus mokslo metams, formuoja ugdymo turinio gerinimo politiką; 
40.11.   koordinuoja mokykloje veikiančių metodinę veiklą, telkdama mokytojus ugdymo dermei, tęstinumui ir kokybei užtikrinti; 
40.12.   vertina mokytojų metodinius darbus, mokymo priemones, analizuoja praktinę veiklą, sprendžia kabinetų aprūpinimo poreikio klausimus; 
40.13.  inicijuoja mokytojų bendradarbiavimą, gerosios pedagoginės patirties sklaidą, bendradarbiavimą su kitomis švietimo institucijomis, nevyriausybinėmis organizacijomis ir kt.;  
40.14.   svarsto parengtus dalykų programų projektus, dalykų mokymo programų vykdymo, ugdymo turinio organizavimo ir įgyvendinimo klausimus, ugdymo inovacijų diegimą ir teikia rekomendacijas mokyklos direktoriui. 
41. Mokinių taryba - mokyklos savivaldos institucija, susidedanti iš rinkimais išrinktų mokinių, atstovaujanti mokinių interesams, sprendžianti mokiniams aktualias problemas ir prisidedanti prie jaunimo politikos įgyvendinimo mokykloje. 
42. Mokinių tarybą sudaro 12 mokinių: po 2 mokinius iš 5–10 klasių. Tarybai vadovauja slaptu balsavimu visų mokyklos mokinių renkamas prezidentas. 
43. Mokinių tarybos funkcijos yra mokyklos mokinių veiklą reglamentuojančių dokumentų projektų rengimas, vidaus tvarkos taisyklių tobulinimas ir įgyvendinimas, nepamokinės veiklos organizavimas, mokinių elgesio vertinimas, skatinimų ir nuobaudų skyrimas, mokinių teisių gynimas, rūkymo, alkoholio ir narkomanijos prevencija ir kita veikla, susijusi su mokinių veikla. Posėdžiai vyksta ne rečiau kaip kartą per pusmetį.
44. Mokykloje veikia Tėvų  taryba – mokyklos savivaldos institucija, susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas
44.1. Kandidatus į Tėvų tarybą renka klasių tėvų susirinkimuose tėvai (globėjai, rūpintojai) atviru balsavimu pirmojo tėvų susirinkimo metu.
44.2. Išrinkti klasių kandidatai į Tėvų tarybos narius, atskiro susirinkimo metu išsirenka 3 atstovus į Tėvų tarybą dvejiems mokslo metams atviru balsavimu.
44.3. Į Tėvų tarybą išrinktam asmeniui atsisakius eiti pareigas ar dėl objektyvių priežasčių negalint toliau eiti pareigų, likusiam Tėvų tarybos įgaliojimų terminui į jo vietą atitinkamai renkamas naujas atstovas.
44.4. Tėvų tarybai vadovauja pirmininkas, išrinktas atviru balsavimu pirmame naujos kadencijos Tėvų tarybos posėdyje. Jis yra ir komisijos narys. Tėvų tarybos sekretorių atviru balsavimu renka Tėvų tarybos nariai.
44.5. Mokyklos Tėvų tarybos posėdžiai, kuriuos šaukia Tėvų tarybos pirmininkas, vyksta ne rečiau kaip du kartus per metus. Posėdis yra teisėtas, jei jame dalyvauja du trečdaliai visų Tėvų tarybos narių. 
44.6. Tėvų taryba atlieka šias funkcijas:
44.6.1. telkia Mokyklos mokinių tėvus (globėjus, rūpintojus) tam, kad būtų įgyvendinti mokyklos tikslas ir uždaviniai, užtikrintas Mokyklos vertybių įgyvendinimas;
44.6.2. skatina ir telkia mokinių tėvus (globėjus, rūpintojus) bendradarbiauti su mokytojais bei pagalbą mokiniui teikiančiais specialistais;
44.6.3. iškelia tėvų iniciatyvas dėl formaliojo ir neformaliojo ugdymo, mokinių drausmės, mokyklos vidaus darbo tvarkos taisyklių, saugos ir sveikatos bei kitais klausimais bei jas perduoda Mokyklos tarybai ir (ar) Mokyklos direktoriui;
44.6.4. esant poreikiui, talkina organizuojant ir įgyvendinant bendrus sporto, meno, kultūrinius ir kitus renginius Mokyklos bendruomenei;
44.6.5. padeda Mokyklai spręsti iškilusius mokinių sveikos gyvensenos, maitinimo, pamokų lankymo, mokinių saugos ir higienos bei mokinių elgesio taisyklių pažeidimo klausimus, teikia pasiūlymus dėl pažeidimų prevencijos;
44.6.6. talkina Mokyklai ieškant rėmėjų;
44.6.7. atstovauja tėvams Mokyklos taryboje;
44.6.8. už savo veiklą vieną kartą per metus atsiskaito Mokyklos bendruomenei.
44.7. Tėvų taryba turi teisę:
44.7.1. gauti funkcijoms atlikti reikalingą informaciją iš mokyklos administracijos;
44.7.2. inicijuoti procesus dėl veiksmų ar dokumentų, reikalingų mokyklos bendruomenės gerovei užtikrinti;
44.7.3. esant poreikiui kreiptis į Mokyklos administraciją dėl kvietimo į Tėvų tarybos posėdžius atsakingus Mokyklos darbuotojus, Mokytojų tarybos, Mokinių tarybos narius.
44.8. Tėvų tarybos nutarimai priimami posėdyje dalyvaujančiųjų balsų dauguma.

VI SKYRIUS
DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA
IR ATESTACIJA

45. Darbuotojus į darbą priima ir atleidžia iš mokyklos direktorius Lietuvos Respublikos darbo kodekso ir kitų teisės aktų nustatyta tvarka.
46. Darbo apmokėjimo tvarką nustato Lietuvos Respublikos darbo kodeksas, Lietuvos Respublikos įstatymai, Lietuvos Respublikos Vyriausybės nutarimai, Lietuvos Respublikos švietimo, mokslo ir sporto ministro įsakymai, Šakių rajono savivaldybės tarybos sprendimai, Sintautų pagrindinės mokyklos darbuotojų darbo apmokėjimo sistema ir kiti teisės aktai.
47. Mokyklos direktorius ir pedagoginiai darbuotojai atestuojasi ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka. 


VII SKYRIUS
MOKYKLOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS VEIKLOS PRIEŽIŪRA

48. Mokykla valdo patikėjimo teise perduotą savivaldybės turtą, naudoja ir disponuoja juo Lietuvos Respublikos įstatymų, kitų teisės aktų, Šakių rajono savivaldybės tarybos sprendimų nustatyta Respublikos įstatymų, kitų teisės aktų, Šakių rajono savivaldybės tarybos sprendimų nustatyta tvarka.
49. Mokyklos lėšos: 
49.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Šakių rajono savivaldybės biudžeto lėšos, skiriamos pagal patvirtintas sąmatas;
49.2. pajamos už teikiamas paslaugas; 
49.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos/įgytos lėšos, tikslinės paskirties lėšos pagal pavedimus.
50. Mokykla yra paramos gavėjas. Paramos lėšos naudojamos įstatymų nustatyta tvarka.
51. Mokykla finansinę apskaitą organizuoja ir finansinę atskaitomybę tvarko teisės aktų nustatyta tvarka. Finansines operacijas vykdo mokyklos finansininkas, vadovaudamasis Lietuvos Respublikos apskaitos įstatymu, Lietuvos Respublikos viešojo sektoriaus atskaitomybės įstatymu, mokyklos direktoriaus patvirtinta apskaitos politika, finansų kontrolės taisyklėmis. 
52. Mokyklos finansinį auditą atlieka Šakių rajono savivaldybės kontrolierius, Centralizuotas vidaus audito skyrius. 
53. Mokyklos valstybinę švietimo veiklos priežiūrą atlieka Lietuvos Respublikos švietimo, mokslo ir sporto ministerija.
54. Mokyklos veiklos priežiūrą atlieka Šakių rajono savivaldybės administracija įstatymų nustatyta tvarka. 
55. Mokyklos valstybinį auditą atlieka Lietuvos Respublikos valstybės kontrolė.

VIII SKYRIUS 
BAIGIAMOSIOS NUOSTATOS

56. Informacija apie mokyklos veiklą, kurią vadovaujantis Nuostatais ir Lietuvos Respublikos teisės aktais reikia skelbti viešai, pateikiama mokyklos interneto svetainėje, vietos spaudoje ir kitose visuomenės informavimo priemonėse. Skelbdama informaciją apie savo veiklą ir rezultatus, mokykla vadovaujasi Lietuvos Respublikos Vyriausybės  2003 m. balandžio 18 d. nutarimu Nr. 480 patvirtintu Bendrųjų reikalavimų valstybės ir savivaldybės institucijų ir įstaigų internetinėms svetainėms aprašu. 
57. Mokyklos nuostatai keičiami ar papildomi Šakių rajono savivaldybės tarybos sprendimu, mokyklos direktoriaus ar mokyklos tarybos iniciatyva. Nuostatų papildymai ir pakeitimai derinami su mokyklos taryba. 
58. Mokykla registruojama teisės aktų nustatyta tvarka.
59. Mokykla reorganizuojama, likviduojama ar pertvarkoma Šakių rajono savivaldybės tarybos sprendimu, Lietuvos Respublikos civilinio kodekso, Lietuvos Respublikos švietimo įstatymo ir kitų teisės aktų nustatyta tvarka. Sprendimas dėl mokyklos reorganizavimo, likvidavimo, pertvarkymo ar mokyklos grupės ar tipo pakeitimo skelbiamas vietos spaudoje, Šakių rajono savivaldybės ir mokyklos interneto svetainėse bei VĮ Registro centro elektroniniame leidinyje „Juridinių asmenų vieši pranešimai“.
                                      ______________________________
Direktorius  									        Romualdas Vadluga


PRITARTA
Sintautų pagrindinės mokyklos tarybos
2025-03-26  posėdžio protokoliniu nutarimu Nr. MT1-5

